Diari Oficial de la Generalitat Valenciana


Sumari del DOGV 8529, del 15-04-2019 (2019/3829)

RESOLUCIÓ d'11 d'abril de 2019, de la sotssecretària, per la qual es disposa la publicació de la modificació dels estatuts del consorci de gestió del Centre d'Artesania de la Comunitat Valenciana.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8529

Data del DOGV
:   15-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3829


Data del document
:   11-04-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ d'11 d'abril de 2019, de la sotssecretària, per la qual es disposa la publicació de la modificació dels estatuts del consorci de gestió del Centre d'Artesania de la Comunitat Valenciana.  
 [2019/3829]  
Aprovat pel Consell en la seua reunió del dia 5 d'abril de 2019, l'acord relatiu a l'autorització de modificació dels Estatuts del Consorci de Gestió del Centre d'Artesania de la Comunitat Valenciana, proposta per la seua Junta Rectora en data 19 de juliol de 2018 i aprovada per la Junta de Govern Local de l'Ajuntament de València, amb data 31 de gener de 2019, i en compliment del que s'estableix en el cos d'aquest, és procedent la publicació en el Diari Oficial de la Generalitat Valenciana, dels citats estatuts, el text dels quals figura com a annex a aquesta resolució.  
  
València, 11 d'abril de 2019.- La sotssecretària: Concepción del Ruste Aguilar.  
  
  
ANNEX  
ESTATUTS PER AL CONSORCI DE GESTIÓ DEL CENTRE D'ARTESANIA DE LA COMUNITAT VALENCIANA  
  
CAPÍTOL I  
Constitució i finalitats  
  
Article 1  
U. Amb la denominació de Consorci de Gestió del Centre d'Artesania de la Comunitat Valenciana es constitueix un consorci integrat per la Generalitat i l'Ajuntament de València.  
Dos. El Consorci té personalitat jurídica pròpia amb plena capacitat per al compliment de les seues finalitats, i es regirà en l'exercici de les seues actuacions per les normes civils, mercantils i laborals i gaudirà d'autonomia financera i funcional.  
  
Article 2  
El Consorci té per finalitat principal la gestió i administració del Centre d'Artesania de la Comunitat Valenciana, així com la difusió i potenciació de l'artesania mitjançant l'adopció de polítiques promocionals, informatives, formatives, d'anàlisis, d'assistència i de coordinació, i en general qualsevol altra activitat directament o indirectament relacionada amb les esmentades anteriorment que acorde la Junta Rectora.  
  
  
Article 3  
U. El Consorci es regirà pels presents estatuts, per les reglamentacions internes que dicte per al seu correcte funcionament, així com per les normes de dret públic i disposicions legals de caràcter general que li siguen aplicables.  
Dos. Sense perjudici de la seua autonomia funcional i financera, actuarà sota la tutela de la Generalitat, a través de la conselleria competent en matèria d'artesania, i de l'Ajuntament de València, als quals correspondrà la suprema funció rectora, així com la fiscalització i control del compliment de les obligacions estatutàries.  
Tres. El Consorci queda adscrit a la Generalitat, en aplicació dels criteris de prioritat fixats en l'apartat 2 de l'article 120 de la Llei 40/2015, d'1 d'octubre, de règim jurídic del sector públic, i romandrà adscrit a aquesta administració mentre no es modifiquen les circumstàncies que podrien determinar que siga una altra l'administració pública a la qual s'haguera d'adscriure el Consorci.  
  
Article 4  
El Consorci tindrà el seu domicili social a València, en el Centre d'Artesania de la Comunitat Valenciana, situat al carrer de l'Hospital, 7 (jardins antic Hospital Provincial de València).  
  
CAPÍTOL II  
Govern i administració  
  
Article 5  
El govern i l'administració del Consorci correspondrà als òrgans següents:  
a) La Junta Rectora  
b) La direcció gerència  
  
Article 6  
U. La Junta Rectora és l'òrgan superior de govern i direcció del Consorci, i li correspondran les funcions següents:  
a) Aprovar la programació general i els pressupostos del Consorci.  
  
b) Aprovar el nomenament i separació del director o directora gerent.  
c) Representar els interessos del Consorci, per mitjà de la persona titular de la presidència, o persones en qui delegue, davant de les autoritats, organismes i particulars.  
d) Acceptar llegats, herències o donacions.  
e) Adquirir, gravar i disposar tota classe de béns i drets.  
f) Autoritzar les operacions de crèdit.  
g) Aprovar la memòria d'activitats i gestió realitzada durant l'any pel Consorci, conjuntament amb el balanç general, i donar compte anual perquè en prenguen coneixement a la conselleria competent en matèria d'artesania i a l'Ajuntament de València, amb remissió de la memòria i estats de comptes de l'exercici corresponent.  
h) Adoptar acords i resolucions en qualssevol altres assumptes que de manera rellevant afecten el Consorci.  
i) Aprovar la plantilla del personal del Consorci i les seues retribucions.  
j) En general, totes aquelles funcions no atribuïdes expressament a altres òrgans.  
Dos. La Junta Rectora podrà delegar aquelles funcions que estime convenients en les persones titulars de la presidència, vicepresidències o direcció gerència del Consorci.  
  
Article 7  
U. La Junta Rectora està composta pels membres següents:  
a) La persona titular de la conselleria competent en matèria d'artesania de la Generalitat, que exercirà la presidència del Consorci i de la seua Junta Rectora.  
b) La persona titular de l'Alcaldia de l'Ajuntament de València, que exercirà la vicepresidència primera del Consorci i de la seua Junta Rectora.  
c) La persona titular de la direcció general competent en matèria d'artesania de la Generalitat, que exercirà la vicepresidència segona del Consorci i de la seua Junta Rectora.  
d) Dos representants de la conselleria competent en matèria d'artesania, designats per la presidència del Consorci.  
e) Tres representants de l'Ajuntament de València, designats per la vicepresidència primera del Consorci.  
f) Un representant de cadascuna de les diputacions provincials de Castelló, València i Alacant, designats per les seues respectives presidències.  
Dos. Formarà part així mateix de la Junta Rectora, amb veu però sense vot, la persona titular de la direcció gerència del Consorci, que actuarà també com a secretari, custodiarà els llibres d'actes, notificarà amb el vistiplau de la presidència tots els acords presos, i serà l'encarregat d'expedir tota classe de certificacions.  
  
La persona titular de la secretaria, en cas de vacant, absència, malaltia o una altra causa legal, serà substituït pel membre que designe la presidència.  
Tres. Els càrrecs de la Junta Rectora tindran caràcter gratuït amb caràcter general.  
Quatre. Els membres de la Junta Rectora cessaran petició pròpia o per decisió de l'òrgan que els va designar.  
  
Article 8  
U. La presidència del Consorci ostentarà la representació d'aquest i tindrà les atribucions següents:  
a) Convocar, presidir i fixar l'ordre del dia de les reunions de la Junta Rectora i exercir les funcions inherents a la presidència d'un òrgan col·legiat.  
b) Autoritzar amb la seua signatura, juntament amb la de la persona titular de la secretaria, les actes de les reunions de la Junta Rectora i la notificació dels acords que continguen aquestes.  
c) Representar legalment el Consorci en els òrgans administratius i jurisdiccionals, i decidir l'exercici d'accions i la defensa en els procediments dirigits contra el Consorci, en cas d'urgència, sense perjudici de la posterior decisió de la Junta Rectora.  
d) Vetlar pel desenvolupament de les activitats del Consorci, l'execució dels acords de la Junta Rectora i el compliment de les seues finalitats.  
e) Proposar a la Junta Rectora el nomenament i la separació de la persona titular de la direcció gerència del Consorci.  
f) Interposar tota classe d'accions, reclamacions i demandes davant dels jutjats o tribunals i davant de les autoritats administratives i governatives, per a conformar-se o recórrer contra les resolucions o decisions recaigudes.  
g) La proposta de modificació dels Estatuts.  
h) Contractar o rescindir relacions laborals amb el personal, a proposta de la direcció gerència del Consorci.  
i) Les altres funcions que li atribuïsca la Junta Rectora.  
Dos. La presidència podrà delegar aquelles funcions que estime convenients en les vicepresidències o direcció gerència del Consorci.  
  
  
Article 9  
Correspon a les persones titulars de les vicepresidències substituir la presidència en casos d'absència, incapacitat, malaltia o defunció o una altra causa legal, i exercir a més les funcions que els delegue la presidència o la Junta Rectora.  
  
Article 10  
U. El director o directora gerent serà elegit per la Junta Rectora, en persona especialment capacitada.  
Dos. La direcció gerència serà un lloc de caràcter funcionarial, amb rang de subdirecció general, adscrit orgànicament a la conselleria de la Generalitat competent en matèria d'artesania i funcionalment al Consorci. Atés el caràcter participat del Consorci, es classifica com a obert a altres administracions públiques, perquè també puga ser proveït, a exclusió d'altres administracions, per personal de l'Ajuntament de València que complisca els requisits de classificació del lloc.  
  
Tres. Corresponen a la persona titular de la direcció gerència les atribucions següents:  
a) La direcció del personal i dels serveis del Consorci, en l'ordre econòmic, administratiu i tècnic.  
b) Representar el Consorci en el seu tràfic ordinari.  
c) Obrir i cancel·lar, de forma mancomunada amb el membre del Consorci que tinga atribuïda aqueixa facultat, tota classe de comptes corrents i d'estalvi en qualsevol establiment a aquest efecte, bé siga en metàl·lic o en valors.  
d) Ordenar els pagaments del Consorci, mancomunadament amb el membre de la Junta que tinga atribuïda aquesta facultat.  
e) Desenvolupar la gestió econòmica conforme al pressupost aprovat, així com l'adquisició de béns mobles dins dels corresponents crèdits pressupostaris.  
f) Desenvolupar el programa d'actuacions i directrius emanades de la Junta Rectora.  
g) Proposar a la Junta Rectora les mesures que considere convenients amb vista al funcionament del Consorci i a l'adequat compliment de les seues finalitats.  
h) Executar els acords i resolucions de la Junta Rectora.  
i) Informar a petició de la Junta Rectora o de la presidència del desenvolupament i funcionament del Consorci, així com periòdicament en les reunions de la Junta Rectora.  
j) L'elaboració i proposta dels pressupostos del Consorci per a cada exercici.  
k) L'elaboració de la memòria de gestió anual del Consorci, que haurà de sotmetre a estudi i aprovació de la Junta Rectora.  
l) Vetlar per la custòdia, conservació i bon ús de les instal·lacions, estris i materials del Consorci.  
m) Totes les qüestions que li siguen conferides o delegades expressament per la Junta Rectora o per la presidència.  
  
Article 11  
U. La Junta Rectora es reunirà en sessió ordinària almenys una vegada a l'any per a l'aprovació dels pressupostos del Consorci i de la memòria i estat de comptes de l'exercici anterior.  
Dos. Es reunirà en sessió extraordinària sempre que ho sol·licite la presidència o a petició, per escrit, de la tercera part dels seus membres o quan la urgència o gravetat dels assumptes a tractar no permeten esperar fins a l'ordinària.  
Tres. Les citacions es faran per escrit, amb una antelació mínima de 10 dies per a la reunió ordinària i de 48 hores per a l'extraordinària, i s'unirà a la citació l'ordre del dia. La Junta es considerarà legalment constituïda, a l'efecte de celebració de sessions, deliberacions i presa d'acords, en primera convocatòria quan es troben presents i representats la majoria dels seus membres, i en segona convocatòria mitja hora després, siga quin siga el nombre de membres assistents i representats, però en tot cas es requerirà la presència de la presidència i de la secretaria o, si és el cas, dels qui els substituïsquen.  
Quatre. La representació i vot es justificaran, sense perjudici de la substitució legal, per carta dirigida a la presidència de la Junta, i s'haurà de conferir, necessàriament, en un altre membre de la Junta.  
  
Article 12  
Els acords de la Junta s'adoptaran per majoria de vots. En cas d'empat decidirà el vot de la presidència.  
  
Article 13  
La Junta Rectora podrà comptar amb l'assessorament de meses sectorials d'artesania en matèries específiques inherents a l'artesania, a les quals els correspondran si escau les funcions següents:  
a) Emetre els informes sobre aquelles qüestions relacionades amb l'àmbit de la seua activitat que els sol·licite la Junta Rectora.  
b) Elevar informes sobre els problemes més directament relacionats amb l'activitat artesana, quan siga sol·licitat per la Junta Rectora.  
  
c) En general, totes aquelles que els atribuïsca la Junta Rectora.  
  
Les meses sectorials podran ser convocades com a instrument de consulta per la Junta Rectora, individualment i en la seua globalitat, o, per al cas en què els temes a tractar incumbisquen diversos sectors, a través de les presidències de les meses la presència de les quals estime convenient la Junta Rectora.  
La representació d'aquestes es reunirà a petició de la presidència del Consorci, de la tercera part dels membres de la Junta Rectora, o quan la urgència o gravetat dels assumptes a tractar ho requerisca, a criteri de la presidència.  
  
CAPÍTOL III  
Recursos econòmics i patrimoni  
  
Article 14  
El patrimoni del Consorci estarà constituït inicialment pels béns i drets que li adscriguen la Generalitat i l'Ajuntament de València, de l'aportació dels quals es lliuraran certificacions que s'adjuntaran als presents estatuts.  
  
Article 15  
El finançament per al compliment de les finalitats del Consorci s'efectuarà pels mitjans següents:  
a) Les subvencions i totes les aportacions que assenyalen la Generalitat i l'Ajuntament de València.  
b) Les aportacions de qualsevol naturalesa que puga percebre de persones públiques o privades, físiques o jurídiques.  
c) Altres subvencions, ajudes o donatius.  
d) Els ingressos que puguen reportar les seues activitats específiques.  
e) Les rendes i productes dels béns del seu patrimoni.  
  
f) Qualsevol altre que poguera correspondre-li d'acord amb les lleis.  
  
g) Els crèdits que s'obtinguen.  
  
Article 16  
El Consorci estarà subjecte al règim de pressupost, comptabilitat i control de l'administració pública a la qual estiga adscrit, sense perjudici de la seua subjecció al que es preveu en la Llei orgànica 2/2012, de 27 d'abril, d'estabilitat pressupostària i sostenibilitat financera. Es durà a terme una auditoria dels comptes anuals, responsabilitat de l'òrgan de control de l'administració a la qual s'haja adscrit el consorci, que formarà part dels seus pressupostos i s'inclourà en el compte general de l'administració pública a la qual estiga adscrit.  
  
CAPÍTOL IV  
Personal  
  
Article 17  
Segons el que disposa la Llei 40/2015, d'1 d'octubre, de règim jurídic del sector públic, el personal al servei del Consorci podrà ser funcionari o laboral procedent exclusivament d'una reassignació de llocs de treball de les administracions participants, el seu règim jurídic serà el de l'administració pública d'adscripció i les seues retribucions en cap cas podran superar les establides per a llocs equivalents en aquella, sense perjudici del règim jurídic aplicable al personal existent amb anterioritat a l'entrada en vigor de la disposició addicional vintena de la Llei 30/1992 de règim jurídic de les administracions públiques i del procediment administratiu comú, introduïda per la disposició final segona de la Llei 27/2013, 27 desembre, de racionalització i sostenibilitat de l'Administració local.  
  
Tal com disposa la norma, excepcionalment, quan no resulte possible comptar amb personal procedent de les administracions participants en el Consorci tenint en compte la singularitat de les funcions a exercir, l'òrgan competent de l'administració a la qual s'adscriga el consorci podrà autoritzar la contractació directa de personal per part del Consorci per a l'exercici d'aquestes funcions.  
  
CAPÍTOL V  
Modificació d'estatuts, separació i dissolució  
  
Article 18  
Quan les circumstàncies ho aconsellen, la presidència del Consorci proposarà a la Generalitat i a l'Ajuntament de València la modificació dels estatuts. Per a l'efectivitat de la modificació serà necessària l'aprovació per tots dos organismes de les noves normes que es proposen.  
  
  
Article 19  
U. El Consorci tindrà una duració inicial de 50 anys. La Generalitat i l'Ajuntament de València, com a promotors, podran decidir-ne la continuació de comú acord. No obstant això, qualsevol dels ens consorciats podrà separar-se del Consorci, abans de la finalització del termini determinat de duració, si algun dels membres del Consorci ha incomplit alguna de les seues obligacions estatutàries.  
  
Dos. El dret de separació s'haurà d'exercitar mitjançant un escrit notificat al màxim òrgan de govern del Consorci. En l'escrit s'haurà de fer constar l'incompliment que motiva la separació, la formulació de requeriment previ del seu compliment i el transcurs del termini atorgat per a complir després del requeriment. L'exercici del dret de separació produirà la dissolució del Consorci.  
  
Article 20  
U. La dissolució del Consorci es realitzarà mitjançant acord de la Junta Rectora, amb la majoria exigida en aquests estatuts i posterior ratificació de cada entitat consorciada. La dissolució del Consorci produeix la seua liquidació i extinció.  
Dos. La Junta Rectora del Consorci en adoptar l'acord de dissolució nomenarà un liquidador o liquidadora. Mancant acord, serà la persona titular de la direcció gerència del Consorci. El liquidador o liquidadora calcularà la quota de liquidació que corresponga a cada membre del Consorci tenint en compte el percentatge de les aportacions que haja efectuat cada membre del Consorci, així com el finançament concedit cada any.  
El Consorci acordarà la forma i condicions en què tindrà lloc el pagament de la quota de liquidació en el supòsit en què aquesta resulte positiva. De la mateixa manera, en aquest acord de dissolució hauran d'adoptar-se les mesures oportunes per a l'adscripció del personal que ha estat prestant els seus serveis en el Consorci amb absolut respecte a la totalitat dels drets adquirits.  
Tres. Les entitats consorciades podran acordar, per unanimitat, la cessió global d'actius i passius a una altra entitat jurídicament adequada amb la finalitat de mantindre la continuïtat de l'activitat i aconseguir els objectius del Consorci que es liquida.